โฆษก ศบค. ย้ำ การยกเลิกหรือไม่ยกเลิกบังคับใช้ พ.ร.ก.ฉุกเฉิน จะต้องขึ้นอยู่กับการพิจารณาของที่ประชุม ศบค. ระบุ จะต้องพิจารณาอย่างรอบด้าน
โฆษก ศบค. ย้ำ การยกเลิกหรือไม่ยกเลิกบังคับใช้ พ.ร.ก.ฉุกเฉิน จะต้องขึ้นอยู่กับการพิจารณาของที่ประชุม ศบค. ระบุ จะต้องพิจารณาอย่างรอบด้านนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า ในการประชุม ศบค.สัปดาห์ที่ผ่านมา ที่ประชุมได้มอบคณะกรรมการชุดด้านกฎหมายไปทำการศึกษา พบว่าหากมีการปรับเปลี่ยนนำกฎหมายอื่นมาใช้ทดแทน หรือยกเลิกบังคับใช้ พ.ร.ก.ฉุกเฉิน ที่จะสิ้นสุดในวันที่ 31 พฤษภาคมนี้ (2563) จะต้องเสนอเข้าที่ประชุม ศบค.อีกครั้ง ทั้งนี้ในส่วนของ พ.ร.ก. ฉุกเฉิน เป็นการรวบรวมนำกฎหมายมาเพื่อทำให้เกิดมาตรการดูแลสังคม ประชาชน ในสถานกาณณ์ที่โรคมีความรุนแรงและแม้ว่าสถานการณ์ผู้ติดเชื้อในประเทศไทยขณะนี้อยู่ได้ระดับที่ควบคุมได้ แต่ยังมีบางประเด็นที่อาจจะมีผลกระทบ ดังนั้นคณะกรรมการจะต้องทำการศึกษาโดยการประมวลกฎหมายหลายๆด้านมาประกอบเพื่อให้ควบคุมการนำเชื้อเข้า และผู้ที่ติดเชื้อในประเทศให้อยู่ในการดูแลได้ทั้งหมด ขณะเดียวกันจะต้องดูสถานการณ์ทั่วโลกที่ยังมีผู้ติดเชื้ออยู่เป็นจำนวนมากประกอบการพิจารณาด้วย อย่างไรก็ตามคาดว่าคณะกรรมการจะนำเสนอที่ประชุม ศบค.เพื่อลงมติพิจารณาระยะเวลาการประกาศ พ.ร.ก.ฉุกเฉินต่อไป ส่วนกรณีประกาศขยายห้ามบินเข้าประเทศไทยไปจนถึงสิ้นเดือนมิถุนายน 2563 แต่ยังมีคนไทยติดค้างอยู่ในต่างประเทศอีกมากนั้น ทางที่ประชุมม ศบค.ยังคงหารืออย่างใกล้ชิด เพื่อหามาตรการพาคนไทยกลับบ้านได้อย่างไร ซึ่งหน่วยงานภาครัฐยังคงทำงานอย่างหนัก โดยเบื้องต้นยังคงพาคนไทยทยอยกลับได้เพิ่มขึ้นจากวันละ 200 คน เป็นวันละ 400 คน ในส่วนของการจัดเตรียมสถานที่รองรับ กระทรวงมหาดไทย กระทรวงกลาโหม และกระทรวงสาธารณะสุขได้เตรียมความพร้อมไว้แล้ว ซึ่งคนไทยในต่างประเทศจะต้องประสานติดต่อลงทะเบียนกับสถานฑูตไทยประจำประเทศนั้นๆ เพื่อรอความพร้อมและพากลับบ้าน โดยเฉพาะต้องรอทั้งความพร้อมทางด้านการบิน ที่หลายประเทศยังไม่เปิดการบินตามปกติ